વિવિધ સ્ટાઇલની આપણે કુરતીઓ જોઈ, પણ આ બધી કુરતીઓ બૉટમ વગર અધૂરી છે. આટલી સ્ટાઇલિશ કુરતી પર્હેયા પછી બૉટમમાં પણ કંઈ સ્ટાઇલિશ હોવું જોઈએને. તો આવો જાણીએ કે હવે બૉટમમાં શું નવું અને સ્ટાઇલિશ છે. ફૅશન-ડિઝાઇનર સુષમા આશર કહે છે, ‘આજકાલ બૉટમમાં તમને ઘણી વરાઇટીઓ જોવા મળે છે. હવે સલવાર અને ચૂડીદારના બદલે મહિલાઓ નવી-નવી સ્ટાઇલિશ બૉટમ પહેરવાનું પસંદ કરે છે જે તમને સ્માર્ટ સાથે સૉફિસ્ટિકેટેડ લુક પણ આપે છે. બૉટમમાં અત્યારે લેગિંગ્સ સિવાય ધોતી પૅન્ટ, હેરમ, પ્લાઝો બહુ ઇન છે જે તમને ફ્યુઝન લુક આપે છે. આ સિવાય તમને જો એકદમ ઇન્ડિયન લુક જોઈતો હોય તો અલીગઢી સલવાર, પટિયાલા સલવાર, અલાદ્દીન સલવાર પણ ટ્રાય કરી શકો છો. પલાઝોમાં પણ તમને ઘણી વરાઇટીઓ જોવા મળે છે. જેમ કે સક્યુર્લર પલાઝો, જેમાં અમ્બ્રેલા કટ હોય છે જે દૂરથી ઘાઘરા જેવો લુક આપે છે. કલીવાળા પલાઝો પણ અત્યારે બહુ ટ્રેન્ડમાં છે જે તમને સ્કર્ટ જેવો લુક આપે છે. આ સિવાય સિગારેટ પૅન્ટ, ધોતી પૅન્ટ સલવાર, પટિયાલા સલવાર, અલીગઢી સલવાર (સેમી પટિયાલા), હેરમ પૅન્ટ, વાઇલ્ડ લેગ પૅન્ટ પણ અત્યારે ઇન છે.’